"Ühenduses" dr Charles Stanleyga.
Et maailm kuuleks evangeeliumi terve piibelliku õpetuse kaudu.
In Touch esitleb:
"Kiri"
"Hea doktor Stanley.
Istun koroona pärast karantiinis.
Olen 22 tundi päevas oma kongis luku taga.
Kui mitte kauem.
Siin pole telerit, raamatuid.
Ainuke lugemismaterjal on Piibel ja In Touchi päevasõna.
Lõpuks annan järele, istun maha ja hakkan lugema.
Pean vajalikuks öelda, et mul oli kohutav lapsepõlv.
Mu isa suri, kui olin väga noor.
Mu ema oli alkohoolik, kes kasutas füüsilist ja vaimset vägivalda.
Elu oli raske, kuni mind võeti asendusperre.
Seal kuulsin esimest korda Jumalast.
Aastatega aga kaotasin sihi.
Pöördusin Jumalast ära, tahtsin käia omapead.
See tõi endaga neli vanglakaristust, uimastisõltuvuse ja palju vägivalda.
On ütlematagi selge, et vajasin Issandat enam kui eales varem.
Nii hakkasin lugema ja uskuma.
Kaks päeva tagasi tundsin, et see on kirjutatud otse mulle.
Mõtlesin, et sellise elu eest mulle andeks ei anta.
Leppisin Jumalaga kokku,
et kui Ta mu vanglast välja toob, annan Talle oma elu.
Kui mitte, vajun veelgi sügavamale.
Eile sain teada, et mind ei lasta välja.
Täna kell pool kuus hommikul, pärast unetut ööd,
ajendas miski mind lugema sinu päevasõna.
Nüüd ma mõistan.
Jumalaga ei tehta tehinguid.
Ta tuleb vastu võtta, Teda tuleb usaldada ja Temas tuleb rõõmustada.
Viimased kaks nädalat on olnud mu haletsusväärse elu raskeimad.
Ometi tean siin kongis istudes, et Jumal kutsub mind.
Ma usaldan Teda.
Ma usun Teda ja tunnen, et suurim raskus on minult võetud.
Esimest korda elus kogen rahu.
Kui ma ka pean jääma siia, et leida rahu, armastust ja Jumala andestust,
olen ometi saanud võrratu kingituse!
Ma tänan Jumalat, et su sõnad jõudsid minuni,
ja ma tänan sind, et need kirjutasid.
Stephen."
Veel julgustavaid lugusid leiad aadressilt intouch.org/stories.
Täna saates: "Jumalaga keset pimedust"
Meil kõigil on pimedaid aegu, mis teevad nõutuks.
Tihti me ei mõista,
miks need juhtuvad ja miks just nüüd.
Tunneme, et vajume raskuse all.
Me ei mõista, mis toimub. Tahame alla anda ja käega lüüa.
Kõik tundub olevat lootusetu ja me tunneme end abituna.
Need rasked ajad võivad puudutada meie rahalist seisu,
mis on pidevaks koormaks.
Või purunenud abielu,
mis toob endaga hirmsa pimeduse.
Või toimub midagi meie laste elus, ja see tekitab suurt kurvastust.
Või töökaotus.
Võib-olla on tervis kehv ning olukord ei tundu paranevat.
Võib-olla on meie suurim unistus purunenud kildudeks.
Me kõigil on pimedaid aegu.
Alati me ei tea, miks. Mõnikord mööduvad need ruttu.
Teinekord need aga venivad
ja me ei suuda mõista, miks Jumal sellele juba punkti ei pane.
Sellest hoolimata võime võtta õige hoiaku.
Oma Sõnas on Jumal andnud meile põhitõed,
millest võime igas mõeldavas olukorras kinni hoida.
Pimedate aegade puhul on tähtis teada,
et pimeduses käimine ja pimedatest aegadest läbi minemine pole samad.
Vaatame Piibli Koloslastele 1. peatükki.
Paulus räägib meie suhtest Kristusega ja meie olukorrast.
Ta ütleb 1. peatükis muu hulgas seda:
"...kes meid on kiskunud välja pimeduse meelevallast
ja asetanud oma armsa Poja kuningriiki..."
Seesama Koloslastele 1:13 ütleb, et usklikena me ei ela pimeduses.
Küll aga võib meil olla pimedaid aegu, aga see on teine asi.
Need on ajad, kus kogeme raskusi ja valu, mitte ajad, kus elame patus.
Vaatame, mida öeldakse 1. Johannese 1. peatükis.
Siin öeldakse:
"Kui me ütleme: "Meil on osadus temaga", kuid käime pimeduses,
siis me valetame ega tee tõtt.
Aga kui me käime valguses, nõnda nagu tema on valguses,
siis on meil osadus omavahel
ning Jeesuse, tema Poja veri puhastab meid kogu patust."
Jutt ei käi seega pimeduses elamisest ega patus käimisest,
nagu teeb patune inimene.
Jutt käib pimedatest aegadest.
Sellest ongi tänane jutlus "Jumalaga keset pimedust".
Võid mõelda: "Oojaa, nähtud, tehtud."
Aga mida sa tegid, kui sa nägid?
"Olen selle sees praegu."
Mida sa neil pimedatel aegadel teed?
Võtame näitena Joosepi elu.
Võite otsida üles 1. Moosese 37. peatüki.
On märkimisväärne, et kuigi Joosep polnud Jaakobi poegadest tähtsaim,
on talle pühendatud tervelt 1. Moosese 37.-50. peatükk.
Tema juures näeme suurepäraselt seda,
kuidas Jumal aitab läbi minna pikast pimeduseajast.
Loeme siit Joosepi elu sissejuhatusena esimesed neli salmi,
sest mõni ei pruugi teada, kes ta on.
Võin paari minutiga kogu ta elu kokku võtta.
Kuulakem nüüd, kuidas algab 37. peatükk.
"Aga Jaakob..." Jumala valitud sulane.
"...elas maal, kus ta isa oli võõrana elanud, Kaananimaal.
Need on Jaakobi suguvõsa lood..."
Nüüd järgneb lugu.
Edasi öeldakse: "Kui Joosep..."
Üks Jaakobi poegadest. "...oli seitsmeteistkümneaastane,
siis oli ta koos oma vendadega lammaste ja kitsede karjane;
tema oli abilisena oma isa naiste Billa ja Silpa poegade juures.
Ja Joosep kandis isale ette nende halva kuulsuse.
Iisrael..." See oli Jaakobi teine nimi.
"...armastas Joosepit enam kui kõiki oma poegi,
sest ta oli tema vana ea poeg, ja ta tegi temale kirju kuue."
Te juba teate sellest Joosepi mitmevärvilisest kuuest,
mille ta isa talle tegi ja mis oli väga eriline.
"Kui ta vennad nägid,
et nende isa armastas teda enam kui kõiki tema vendi,
siis nad vihkasid teda ega suutnud rääkida temaga sõbralikult."
Räägime, kes ta oli.
Joosep oli Jaakobi noorim poeg.
Aabraham, Iisak, Jaakob - Jumalast määratud põlvnemine.
Joosepi vennad vihkasid teda.
Piiblis öeldakse seda rohkem kui korra.
Tema oli see nii-öelda kaitstu.
Kui ta naasis isale ette kandma,
pidasid nad teda kitupunniks.
Ja siis veel unenäod.
Joosep nägi unes vihke, mis kujutasid tema vendi.
Need kõik kummardasid tema vihku. See vihastas neid veelgi.
Seejärel rääkis ta unenäo, kus päike ja kuu teda kummardasid.
Piiblis räägitakse, et vennad vihkasid teda.
Nad arvasid, et ta on uhke, enesekeskne ja upsakas.
Isa saadab Joosepi vendade järele vaatama.
Teda nähes ütlevad nad: "Sealt tuleb see unenägude sepitseja."
Nad otsustavad ta tappa.
Lõpuks,
Juuda, kes on nende seast kõige tähtsam...
Jeesus on ju lõvi Juuda suguharust.
Juuda ütleb, et ärme tapa oma venda.
Neist möödub karavan ja nad mõtlevad ta neile müüa.
Seda nad teevadki. Ta viiakse Egiptusesse, kus ta müüakse orjaks.
Ostjaks osutub Pootifar, kes on vaarao ihukaitsepealik.
Ta viib Joosepi enda kotta, kus too tuleb suurepäraselt toime.
Pootifari naine proovib teda võrgutada ja ta heidetakse mõneks ajaks vangi.
Vaarao näeb unenägusid, mille Joosep ära seletab.
Temast saab,
pärast pikka pimeduseaega, Egiptuse asevalitseja.
Nüüd, kui seda teame,
paneme paika kuus ülimalt väärtuslikku põhitõde,
mida me kõik peaksime meeles hoidma, kui tulevad pimedad ajad.
Paneme need kindlasti kirja.
Esimene on see, et pimedatel aegadel on Jumal meiega.
See on kõige fundamentaalsem.
Pimedatel aegadel on Jumal meiega.
Vaatame seda Joosepi näitel.
Esiteks tahtsid ta vennad teda tappa.
Jumal oli temaga. Ta kõnetas Ruubenit ning seejärel Juudat.
Tapmise asemel müüsid nad Joosepi Egiptusesse orjaks.
Jumal oli temaga ka siis, kui Pootifar ta ära ostis.
Ja milleni see viis?
1. Moosese 39. peatükist loeme, mida Jumal tegi.
Siin öeldakse: "Ja Joosep viidi alla Egiptusesse;
ja egiptlane Pootifar, vaarao hoovkondlane, ihukaitsepealik,
ostis tema ismaeliitidelt, kes olid ta sinna toonud.
Aga Issand oli Joosepiga ja tema oli mees, kellel kõik asjad korda läksid;
ja ta elas oma isanda, egiptlase kojas.
Ka tema isand nägi, et Issand oli temaga
ja et kõik, mis ta tegi, laskis Issand tema käes korda minna.
Ja Joosep leidis armu tema silmis ning teenis teda;
ja ta pani tema oma koja üle, ja kõik, mis tal oli, ta andis tema kätte.
... kui ta oli pannud tema oma koja üle, ja kõige üle, mis tal oli,
Issand õnnistas egiptlase koda Joosepi pärast,
ja Issanda õnnistus oli kõigega, mis tal oli kojas ja väljal.
Ja ta jättis kõik, mis tal oli, Joosepi kätte
ega teadnud millestki, kui ainult leivast, mida ta sõi."
Joosepist on saanud mees, kes vaatab kõige üle, mis kuulub Pootifarile.
Loeme, mis saab edasi.
"...ta isanda naine Joosepile silma heitis ja ütles: "Maga mu juures!"
Aga ta keeldus ja ütles oma isanda naisele:
"Vaata, mu isand ise ei tea, mis kojas on,
ja kõik, mis tal on, ta on andnud minu kätte.
Ei ole ükski selles kojas suurem minust
ja tema ei ole mulle keelanud midagi muud kui sind,
sest sa oled tema naine. Kuidas tohiksin siis teha seda suurt kurja
ja pattu oma Jumala vastu?""
Siit loeme, et "naine rääkis Joosepile iga päev".
Tema aga ei kuula, naine lavastab ta süüdi.
Kui Pootifar sellest teada saab, heidab ta Joosepi vangi.
Nüüd on ta seal vanglas.
Pootifari kojas oli Jumal temaga.
Nüüd on ta vanglas. Loeme, mida ütleb 1. Moosese 39:19.
"Ja kui ta isand kuulis oma naise jutustust ...
"Nõndaviisi on su sulane minuga teinud", siis ta viha süttis põlema.
Ja Joosepi isand võttis tema ja pani vangihoonesse,
sinna paika, kus kuninga vange kinni peeti. Siis oli ta seal vangihoones.
Aga Issand oli Joosepiga ja pööras tema poole oma helduse
ning tegi, et ta sai vangihoone ülema soosikuks.
Ja vangihoone ülem andis Joosepi kätte kõik vangid ...
ja kõik, mis seal pidi tehtama, tegi tema.
Vangihoone ülem ei vaadanud millegi järele, mis oli tema käes,
sest Issand oli temaga ja mis ta tegi, Issand laskis korda minna."
Parim näide.
Kui me läheme läbi rasketest pimedatest aegadest,
võime toetuda teadmisele,
et nagu Jumal oli Joosepiga, on ta ka meiega.
Heebrealastele 13:5 ütleb ju,
et "Ma ei hülga sind ega jäta sind maha!".
Ehk "Ma ei jäta sind maha mitte kunagi mitte mingil juhul".
Ta ütleb, et on meiega.
Otsime üles Psalmid 139.
Vaatame seda tuttavat kohta.
Kuulake, mida Jumal siin ütleb.
Autor küsib Jumalalt 7. salmis:
"Kuhu ma võiksin minna su Vaimu eest?
Ja kuhu ma põgeneksin su palge eest?" Ei kuhugi.
Sellesama 139. psalmi 11. salmis ütleb ta:
"Ja kui ma ütleksin:
"Katku mind pimedus ja valgus mu ümber saagu ööks!",
siis pimedus ei oleks pime sinu ees,
vaid öö oleks nagu päev, pimedus oleks otsekui valgus."
Niisiis, millest ka läbi läheme,
Jumala silmis ei ole füüsilist pimedust.
Selles mõttes, et Ta näeb ka pimedas.
Kui me läheme läbi süngetest aegadest,
on Jumalale selle juures kõik näha.
Niisiis, kui me läheme läbi pimedatest aegadest,
ükskõik kui pimedatest, ükskõik, kelle või mille põhjustatud,
siis kindel tõde on see, et Jumal on meiega keset pimedust.
Jumala lapsena on sul õigus, meelevald,
sul on eesõigus, ootus, sa võid olla täiesti kindel,
et ükskõik, millega sa silmitsi oled, Jumal on sinuga.
Aga kui sa pole kristlane? Siis unusta see kõik.
Jumala lubadus olla sinuga...
Kui sa pole tahtnud Tema Poega Jeesust Kristust,
oled ära põlanud Püha Vaimu,
kes tahab tuua patutundmisele ja näidata Jumala armastust...
Kui oled pööranud selja Jeesusele Kristusele,
siis pole sul õigust Jumala kohalolule.
"Kas Ta pole mitte öelnud,
et kui kõnniksin pimedas orus, ei karda ma kurja, sest Tema on minuga?"
Kuidas me loome Jumalaga suhet?
Me kõik oleme sündinud patusena, rikkunud Jumala seadust,
olnud Talle sõnakuulmatud, Temast eraldatud.
Mis on see, mis toob patuse inimese ja püha Jumala kokku?
Jeesuse Kristuse ristisurm, Kolgatal valatud veri.
Tänu sellele võin hüüda püha Jumala poole ja paluda oma patud andeks.
Selsamal hetkel saan Tema armust päästetud,
Ta tuleb minu sisse elama.
Nüüd on minu sees elav Jumal,
kes kannab mind läbi kõigist pimedatest aegadest.
See on muutumatu, kõigutamatu, igavene lubadus,
mis kuulub igale elava Jumala lapsele.
Fundamentaalne tõde, et Jumal on pimeduses minuga.
Teine on see,
et Jumal laseb pimedatel aegadel tulla põhjusega.
Olgu need kui rasked tahes.
Kui sa oled Jumala laps,
siis on kindel põhjus, miks Jumal laseb pimedusel tulla.
Mõelgem Joosepile.
Jumal valmistas teda ette imeliseks teenistuseks.
Temast sai inimeste jaoks vaat et päästja.
Ta päästis oma pere, ta päästis kogu Egiptuse tsivilisatsiooni,
kui tuli seitse aastat näljahäda.
Kui selleks poleks oldud valmis, oleks inimesi surnud kui loogu.
Joosepi vendade õel tegu
sai Jumala käes päästevahendiks.
Niisiis, Jumalal on selles kõiges plaan.
Pange tähele, kolmas põhitõde on see,
et pimedus kestab seni, kuni Jumala eesmärk on täidetud.
"Kui kaua veel?" Nii kaua, kuni Jumala eesmärk on täidetud.
Kui me näeksime pimedusest läbi ja näeksime, mis meid ees ootab,
ning näeksime seda,
mida Jumal teeb meie elus praegu ja siit edasi...
Kui me näeksime teisele poole pimedust,
kui näeksime Jumala kavatsust, siis me ütleksime: "Jah!"
Olen juba piisavalt kaua elanud,
käinud läbi piisavalt palju pimedaid aegu,
ja iga viimanegi kord...
Vahel käitusin nagu kõik teised: "Jumal, mida sa mõtled?
Ehk liiguks edasi. Sa tead, mul on asju teha."
Teate, mis? Ta ei vastanud sõnagi. Surmvaikus.
Kuulake. Olen piisavalt kaua elanud ja näinud, et iga viimanegi kord,
kui olen tulnud pimedusest välja ja vaadanud tagasi, olen mõelnud:
"Ah see sul oligi plaanis. See sul ongi teoksil. Aitäh!"
Kas ma tahaks sinna tagasi? Muidugi mitte.
Kas olen tänulik, et olen sellest väljas? Muidugi.
Kas olen tänulik, et olen targem? Jah. Kas tahaksin tagasi? Kindlasti mitte.
Jumalal on eesmärk.
Ta tegi Joosepist valitseja parema käe.
Mis oli Jumala plaan neil rasketel aastatel?
Ta valmistas Joosepit ette olema Egiptuse asevalitseja.
Mis on siinjuures tähtis?
Ta pidi õppima palju asju.
Ta pidi õppima kohalikke tavasid ja keelt.
Peale selle õppis ta ülema ametit.
Kõigepealt Pootifari kojas, siis vanglas.
Ta õppis asju korraldama, alluma.
Jumala jaoks oli see ettevalmistus vägevaks teenistuseks.
Vahel tahame halbadest aegadest läbi tormata.
Ka mina. Tahame kiiremas korras jõuda parematele jahimaadele.
Jumal aga teab, mida Ta tahab su eluga teha.
Jäta meelde, et kõik pimedad ajad on olnud ettevalmistus,
kui sul on olnud õige hoiak.
Ettevalmistus.
Edasiminek, millest sul pole olnud aimugi.
Joosepilgi polnud aimu. Ta ei teadnud kunagi, mis tuleb.
Seepärast ongi need põhitõed niiväga tähtsad.
Niisiis, Jumal täidab meie elus oma plaani.
Oleme vaadanud mitut põhitõde.
Neljas on see, et pimeduses õpime rohkem kui valguses.
Pimeduses õpime rohkem kui valguses.
Mõelgem, mida Joosep õppis.
Üks oli ilmselt see, et ta õppis oma peret paremini väärtustama.
Varem läks kõik tema tahtmist järgi.
Ilmselt hakkas ta aru saama, miks ta vennad teda nõnda vihkasid -
ta oli tõesti isa lemmiklaps, mida ta võis ka ära kasutada.
Seoses sellega, et pimeduses õpime rohkem,
võis Joosep õppida ka tundma Jumala ustavust
neil rasketel aegadel.
Ta õppis seda, et ka pimedaimatel hetkedel annab Jumal endast märku
ja tõstab teda üles.
Kindlasti õppis ta neil aegadel ka seda,
et tal on oskused ja anded.
Tal oli juhtimis- ja teenistusand,
mida ta poleks avastanud isakodus,
kus kõik tehti talle ette ära ja tal oli isa soosing.
Ta avastas selle alles siis, kui tal polnud muud valikut.
Niisiis õppis ta palju iseenda kohta.
Kahtlemata sai ta rohkem teada ka oma vooruste kohta.
Kui Pootifari naine teda võrgutas,
keeldus ta kaasa minemast, ja see näitas talle ta kõlblust.
Ta nägi, et tal on voorus, Jumala moraal.
Teda ahvatleti...
Ta suutis oma kõige suuremale kiusatusele öelda ei.
Ja kõndida minema. Ta õppis enda kohta palju.
Aga ta õppis seda pimeduses.
Ja mis veel, pimeduses me kõnnime valguse poole.
See on põhitõde.
Ka pimedatel aegadel läheneme valgusele.
Vaadakem Joosepi elu.
Kui ta oli oma pere juures, kõndis ta valguse poole.
Kui ta oli kaevus, kõndis ta ometi valguse poole.
Kui ta oli Pootifari kojas ori ja teenija, oli ta ikkagi valguse käes.
Kui teda ebaõiglaselt süüdistati, käis ta siiski valguses.
Ka vanglas oli ta valguse käes.
Ära alahinda seda, mida Jumal tahab su elus teha.
Sa liigud valguse poole.
Kui mu pilk on Temal, olen teel valguse poole.
Ka pimedaimal hetkel. Minu jaoks pime, Tema jaoks mitte.
Olgu meie elu milline tahes,
Jumal juhib meid valgusse.
Kui keeldume tulukesele järgnemast, siis jääme pimedusse.
"Kui palju valgust Jumal näitab?" Ma kohe ütlen.
Olenemata inimesest - ühe sammu jagu.
Isegi mitte ühe päeva jagu, vaid ühe sammu jagu.
Tihti me ei tunne ära hetke, kui jõuame elu ristteele,
kus Jumal tahab kasutada meid kujuteldamatul moel,
kus Ta tahab puudutada kellegi elu, kes on meid meie teadmata jälginud.
Jumal kannab meid valguse poole.
Kui me aga ei taha näha Jumala tahet ja plaani, ajame oma asja,
siis käime pimeduses ringiratas.
Kuni ütleme Jumalale: "Ma vaatan sinu peale ja usaldan sind,
sest sa oled öelnud, et ei jäta mind eal.
Ma usun seda ja usaldan sind.
Jumalana ei saa sa oma käsust üle astuda." Aamen?
"Seega, ma tean, et sa oled minuga. Ma õpin, arenen, liigun valguse poole.
Sa saadad täide oma eesmärgi. Sul on minu jaoks midagi kindlat."
Kui hoiad oma pilgu Jumalal,
valgustab su sammu valguskiir, mis näitab täpselt, kuhu astuda.
Ta juhib sind valgusse.
Annan mõtteaineks veel viimase põhitõe.
Mida õpime pimeduses, peaksime jagama valguses.
Pimeduses õpitut jagagem valguses.
Sellega mõtlen, et olgem tähelepanelikud.
Olgem olemas nende jaoks,
kes kõnnivad pimeduses, kes lähevad läbi pimedatest aegadest
ja kes ei mõista.
Nad saadavad välja signaale, et neil on hädasti abi vaja.
Kas oled valmis jagama seda, mida oled pimeduses õppinud?
Mõtle sellele. Ma ei taha muud,
kui aidata sul saada Jumala vägevaks tööriistaks,
abiks neile, kes lähevad läbi pimedusest.
Paljud teist on ise need, kes on keset pimedust.
Võib-olla oled kaotanud oma lähedase
ja kõik su ümber tundub pime.
Või on juhtunud midagi su lastega, ja ümber on vaid pimedus.
Või oled jäänud ilma oma varast, ja kõik tundub pime.
Või kuuled arstilt sõnu "Mul on väga kahju",
ja kõik tundub pime.
Jumala võimas, igavikuline, igavene, hinnaline Sõna
pöörab need pimedusehetked kiirgavaks valguseks.
Kui sa seda loed.
Kui Teda usaldad, pöörab Ta pimeduse valguseks.
Kui saade on olnud sulle õnnistuseks,
külasta meie kodulehte intouch.org.
"Ühenduses" juhib inimesi kõikjal maailmas Jumala tundmisse
ja ehitab üles kohalikku kogudust.
Saadet toetab In Touchi organisatsioon
ning see on saanud teoks Jumala armu, palvete ja annetuste toel.
Tõlge: Karin Reisko